**ΙΣΤΟΡΙΑ Β΄ ΤΑΞΗΣ ΓΕΝΙΚΟΥ ΛΥΚΕΙΟΥ**

**3ο ΘΕΜΑ**

Με βάση τις ιστορικές σας γνώσεις και αντλώντας στοιχεία από το κείμενο που σας δίνεται, να απαντήσετε στα ακόλουθα ερωτήματα:

**α.** Ποια πολιτική σκοπιμότητα είχε η επανάληψη της αυτοκρατορικής στέψης του Καρλομάγνου στο Άαχεν; (μονάδες 12)

**β.** Ποιον αντίκτυπο είχε στην Κωνσταντινούπολη η αυτοκρατορική στέψη του Καρλομάγνου ως «αυτοκράτορα» και «αυγούστου» στη Ρώμη τα Χριστούγεννα του 800 και πού οφείλεται, κατά τη γνώμη σας, η αντίδραση αυτή; (μονάδες 13)

 **Μονάδες 25**

**ΚΕΙΜΕΝΟ**

Ο Καρλομάγνος ήταν ο αδιαφιλονίκητος κύριος της Ρώμης την ημέρα των Χριστουγέννων του 800, όταν, καθώς σηκωνόταν από τη γονυκλισία της προσευχής, ο (πάπας) Λέων Γ΄ του φόρεσε το στέμμα και τον αναγόρευσε αυτοκράτορα και αύγουστο, κι οι συγκεντρωμένοι κληρικοί έσπευσαν να τον επευφημήσουν.[...] Το 802 ο Καρλομάγνος επανέλαβε την αυτοκρατορική στέψη στο Άαχεν, αλλά αυτή τη φορά πήρε το στέμμα από έναν κληρικό και το τοποθέτησε ο ίδιος στο κεφάλι του. Με αυτή τη χειρονομία υπονοούσε ότι είχε λάβει την αυτοκρατορική εξουσία απευθείας από τον Θεό και όχι διαμέσου του πάπα. Ο Καρλομάγνος δεν ξαναπήγε ποτέ στην Ιταλία. Πιθανόν να μην είχε εκτιμήσει σωστά τον αντίκτυπο που θα είχε η στέψη του στην Κωνσταντινούπολη, η οποία αναγνώριζε μόνο έναν Ρωμαίο αυτοκράτορα. Είχε αρχίσει διαπραγματεύσεις για ένα γάμο διπλωματικής σκοπιμότητας με τη Βυζαντινή αυτοκράτειρα Ειρήνη, και είναι πιθανόν ότι ο Λέων τον έστεψε αυτοκράτορα για να αποτρέψει αυτή την ένωση και να ενισχύσει τη θέση του πάπα στη Δύση. Πράγματι, οι διαπραγματεύσεις για τον γάμο ναυάγησαν, η Ειρήνη εκθρονίστηκε και οι σχέσεις των Φράγκων με την Κωνσταντινούπολη δεν εξομαλύνθηκαν παρά λίγο πριν από τον θάνατο του Καρλομάγνου.

Nicholas, D., *Η εξέλιξη του μεσαιωνικού κόσμου*, μτφρ. Μ. Τζιαντζή, ΜΙΕΤ, Αθήνα 2013, σσ. 190-191.